Բլաս Պերես

Բլաս Անտոնիո Միգել Պերես Օրտեգա (իսպ.՝ Blas Antonio Miguel Pérez Ortega, մարտի 13, 1981(1981-03-13), Պանամա, Պանամա), պանամացի ֆուտբոլիստ, «Մունիսիպալ» ակումբի և Պանամայի հավաքականի հարձակվող։ 2018 թվականի աշխարհի առաջնության մասնակից։


== Ակումբային կարիերա ==

Պերեսն իր կարիերան սկսել է «Պանամա Վիեխո» ակումբում։ 1998 թվականին նա կատարել է իր նորամուտը թիմի հիմնական կազմում. հետագայում նա թիմի կազմում մասնակցել է 56 խաղի և խփել 27 գոլ։ 2001/2002 թվականների մրցաշրջանը նա անցկացրել է «Արաբե Ունիդո» ակումբի կազմում։ 2002 թվականին տեղափոխվել է ուրուգվայական «Նասիոնալ» ակումբ, որից հետո հինգ տարի խաղացել է Կոլումբիայի «Էնվիգադո», «Սանտաուրոս Վիլյավիսենսիո», «Դեպորտիվո Կալի» և «Կուկուտա Դեպորտիվո» ակումբներում՝ դրանցից յուրաքանչյուրում ցուցադրելով տպավորիչ արդյունավետություն։ 2004 թվականին դարձել է Կոլումբիայի երկրորդ դիվիզիոնի լավագույն ռմբարկու՝ «Սանտաուրոս Վիլյավիսենսիո» ակումբի կազմում խփելով 29 գոլ։ 2006 թվականին «Կուկուտա Դեպորտիվո» ակումբի կազմում նա դարձել է Կոլումբիայի չեմպիոն, հաջորդ տարի կատարել է իր նորամուտը Լիբերտադորեսի գավաթի խաղարկությունում, որտեղ խփել է 8 գնդակ և զբաղեցրել երկրորդ տեղը առաջնության լավագույն ռմբարկուների շարքում։
2007 թվականի մայիսի 29-ին Բլաս Պերեսը տեղափոխվել է իսպանական «Էրկուլես» ակումբ, որը ձեռք է բերել ֆուտբոլիստի իրավունքների 50%-ը և պայմանագիր կնքել 4 տարի ժամկետով։ Տրանսֆերի արժեքը կազմել է 2,7 միլիոն դոլար։ Պերեսն իսպանական ակումբում անցկացրել է 1 մրցաշրջան, որտեղ նա մասնակցել է 16 խաղի և խփել 4 գոլ։
2008 թվականի հունվարի 18-ին Բլասը պայմանագիր է կնքել մեքսիկական «ՈՒԱՆԼ Տիգրես» ակումբի հետ։ Ակումբի կազմում նա անցկացրել է 1 մրցաշրջան, որից հետո մինչև պայամանագրի ավարտը նա վարձավճարով հանդես է եկել տարբեր ակումբներում։ 2009 թվականի հունվարի 19-ին՝ «ՈՒԱՆԼ Տիգրես» ակումբի դեմ խաղում նա կատարել է իր նորամուտը «Պաչուկա» ակումբի կազմում։ Նույն խաղի ընթացքում նա խփել է իր առաջին գոլը թիմի կազմում և մասնակցել է «վագրերի» ջախջախմանը։ Նա «Պաչուկա» ակումբի կազմում անցկացրած ամեն երկրորդ խաղի ժամանակ գոլ է խփել, սակայն առաջնության լավագույն ռմբարկուի կոչումը զիջել է Միգել Սաբային։
2009 թվականի ԿՈՆԿԱԿԱՖ-ի ոսկե գավաթի խաղարկությունում հանդես գալուց հետո Բլաս Պերեսը վարձավճարով տեղափոխվել է Դուբայի «Ալ-Վասլ» ակումբ։ Էմիրություններում նա անցկացրել է կես մրցաշրջան, որից հետո վերադարձել է Մեքսիկա՝ խաղալով «Սան-Լուիս», «Լեոն» և «Ինդիոս» ակումբներում։
2012 թվականին Պերեսը տեղափոխվել է MLS-ի «Դալլաս» ակումբ։ Մարտի 11-ին «Նյու-Յորք Ռեդ Բուլզ» ակումբի դեմ խաղի ժամանակ նա կատարել է իր նորամուտը նոր թիմի կազմում։ Մարտի 18-ին՝ «Պորտլենդ Թիմբերս» ակումբի դեմ խաղի ժամանակ նա խփել է իր առաջին գոլը «Դալլաս» ակումբի կազմում։
2016 թվականի սկզբին Պերեսը տեղափոխվել է կանադական «Վանկուվեր Ուայթքեփս» ակումբ՝ փոխարինվելով Մաուրո Ռոսալեսին։ Մարտի 6-ին «Մոնրեալ Իմպակտ» ակումբի դեմ խաղի ժամանակ նա կատարել է իր նորամուտը նոր թիմի կազմում՝ հանդիպման երկրորդ խաղակեսում փոխարինելով Կիանցա Ֆրոուզին։ Մայիսի 12-ին՝ «Չիկագո Ֆայր» ակումբի դեմ խաղի ժամանակ Պերեսը ձևակերպել է «դուբլ»՝ խփելով իր առաջին գոլերը նոր թիմի կազմում։
2017 թվականի փետրվարի սկզբին Պերեսը վերադարձել է հայրենիք և միացել «Արաբե Ունիդո» ակումբին, որտեղ հանդես էր եկել 15 տարի առաջ։ Նույն ամսում նա տեղափոխվել է բոլիվիական «Բլումինգ» ակումբ։ Փետրվարի 19-ին՝ «Խորխե Վիլստերման» ակումբի դեմ խաղի ժամանակ նա կատարել է իր նորամուտը Բոլիվիայի առաջնությունում։ Մարտի 16-ին՝ «Սան-Խոսե Օրուրո» ակումբի դեմ խաղի ժամանակ նա խփել է իր առաջին գոլը «Բլումինգ» ակումբի կազմում։
2017 թվականի հունիսի 26-ին Պերեսը տեղափոխվել է գվատեմալական «Մունիսիպալ» ակումբ։ Հուլիսի 30-ին «Շելախու» ակումբի դեմ խաղի ժամանակ նա կատարել է իր նորամուտը Գվատեմալայի առաջնությունում։ Օգոստոսի 6-ին՝ «Դեպորտիվո Սանարատե» ակումբի դեմ խաղի ժամանակ Պերեսը խփել է իր առաջին գոլը «Մունիսիպալ» ակումբի կազմում։


== Կարիերան հավաքականի կազմում ==
Պերեսը Պանամայի հավաքականի կազմում իր նորամուտը կատարել է 2010 թվականին՝ Գվատեմալայի հավաքականի դեմ խաղի ժամանակ։ Նույն թվականի սեպտեմբերի 6-ին՝ Գվատեմալայի հավաքականի դեմ խաղում նա խփել է իր առաջին գոլն ազգային հավաքականի կազմում։ 2007 թվականին Պերեսը Պանամայի հավաքականի կազմում մասնակցել է ԱՄՆ-ում կայացած ԿՈՆԿԱԿԱՖ-ի ոսկե գավաթի խաղարկությանը։ Մրցաշարում նա մասնակցել է Հոնդուրասի, Կուբայի, Մեքսիկայի և ԱՄՆ-ի հավաքականների դեմ խաղերին։ Հոնդուրասի, ԱՄՆ-ի և Կուբայի հավաքականների դեմ խաղերում նա դարձել է երեք գոլի հեղինակ։
2009 թվականին Պերեսը երկրորդ անգամ մասնակցել է ԿՈՆԿԱԿԱՖ-ի ոսկե գավաթին։ Մրցաշարում նա մասնակցել է Նիկարագուայի, Գվադելուպայի, Մեքսիկայի և ԱՄՆ-ի հավաքականների դեմ խաղերին։ Ինչպես երկու տարի առաջ, այս անգամ ևս նա խփել է երեք գնդակ՝ գրավելով ԱՄՆ-ի, Մեքսիկայի և Նիկարագուայի հավաքականների դարպասները։
2011 թվականին Պերեսը երրորդ անգամ մասնակցել է ԿՈՆԿԱԿԱՖ-ի ոսկե գավաթին, որտեղ նա մասնակցել է Գվատեմալայի, ԱՄՆ-ի, Կանադայի և Սալվադորի հավաքականների դեմ խաղերին։ Գվատեմալայի հավաքականի դեմ խաղի ժամանակ նա դարձել է գոլի հեղինակ։
2013 թվականին Բլաս Պերեսն իր թիմին օգնել է հասնել մինչև ԿՈՆԿԱԿԱՖ-ի ոսկե գավաթի եզրափակիչ։ Մրցաշարում նա մասնակցել է Մեքսիկայի, Մարտինիկայի, Կանադայի, ԱՄՆ-ի և Կուբայի հավաքականների դեմ խաղերին։
2015 թվականին Պերեսը դարձել է ԿՈՆԿԱԿԱՖ-ի ոսկե գավաթի բրոնզե մեդալակիր՝ մրցաշարի ընթացքում մասնակցելով Հայիթի, Հոնդուրասի, Տրինիդադ և Տոբագոյի և ԱՄՆ-ի հավաքականների դեմ խաղերին։ ԱՄՆ-ի հավաքականի դեմ խաղի ժամանակ Պերեսը դարձել է գոլի հեղինակ։
2016 թվականին Բլասը Պանամայի հավաքականի կազմում մասնակցել է ԱՄՆ-ում կայացած Ամերիկայի գավաթի խաղարկությանը։ Մրցաշարում նա մասնակցել է Բոլիվիայի և Արգենտինայի հավաքականների դեմ խաղերին։ Բոլիվիայի հավաքականի դեմ խաղի ժամանակ Պերեսը ձևակերպել է «դուբլ»։
2018 թվականին Պերեսը մասնակցել է Ռուսաստանում կայացած աշխարհի առաջնությանը։ Մրցաշարում նա մասնակցել է Բելգիայի և Անգլիայի հավաքականների դեմ խաղերին։


== Գոլերը Պանամայի հավաքականի կազմում ==


== Անձնական կյանք ==
Պերեսի մտերիմ ընկերներն են Պանամայի հավաքականում նրա հետ միասին հանդես եկող Գաբրիել Գոմեսը և Ֆելիպե Բալոյը։
2009 թվականի հուլիսի 23-ին երկու մեքենաներ հետևել են Պերեսի ավտոմեքենային, երբ նա վաղ առավոտյան գնում էր մայրուղով Լա-Չորրերի մոտ։ Ավտոմեքենաները խանգարել են Պերեսի Nissan 350Z մեքենայի ընթացքը՝ նրան ստիպելով կանգ առնել։ Պերեսին հաջողվել է փախչել հետապնդումից, սակայն նրա մեքենան բավականին վնասվել է։


== Ձեռքբերումներ ==
Ակումբային
 «Կուկուտա Դոպորտիվո»

 Կոլումբիայի ֆուտբոլի առաջնություն – 2006Միջազգային
 Պանամա

 ԿՈՆԿԱԿԱՖ-ի ոսկե գավաթ – 2013
 ԿՈՆԿԱԿԱՖ-ի ոսկե գավաթ – 2011
 ԿՈՆԿԱԿԱՖ-ի ոսկե գավաթ – 2015Անհատական

Պրիմերա Բ-ի լավագույն ռմբարկու (29 գոլ) – 2004
Ասենսո Լիգայի լավագույն ռմբարկու (15 գոլ) – 2011


== Ծանոթագրություններ ==


== Արտաքին հղումներ ==
Ֆուտբոլիստի էջը soccerway.com կայքում(անգլ.)
Վիճակագրությունը National Football Teams կայքում(անգլ.)Պրոֆիլը transfermarkt.com կայքում(անգլ.)
Ֆուտբոլիստի էջը worldfootball.net կայքում(անգլ.)
Ֆուտբոլիստի էջը MLS կայքում
Բլասի խաղերը և գոլերը Պանամայի հավաքականի կազմում – RSSSF(անգլ.)